ΚΑΝΟΝΙΣΜΟΣ (ΕΟΚ) αριθ. 2793/92 ΤΟΥ ΣΥΜΒΟΥΛΙΟΥ της 21ης Σεπτεμβρίου 1992 σχετικά με την ανάληψη επείγουσας δράσης για την προμήθεια τροφίμων προοριζομένων για τους πληθυσμούς που είναι θύματα των συγκρούσεων στην πρώην Γιουγκοσλαβία

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 235,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι πρέπει να προβλεφθεί η διάθεση τροφίμων στους πληθυσμούς που είναι θύματα των συγκρούσεων στην πρώην Γιουγκοσλαβία, προκειμένου να βελτιωθούν οι όροι εφοδιασμού, λαμβάνοντας υπόψη τις διαφορετικές τοπικές συνθήκες, χωρίς όμως να διακυβευθεί η εξέλιξη προς τον εφοδιασμό σύμφωνα με τους κανόνες της αγοράς- ότι η Κοινότητα διαθέτει γεωργικά προϊόντα που έχουν αποθεματοποιηθεί κατόπιν μέτρων παρέμβασης και ότι πρέπει, λαμβανομένης υπόψη της κατάστασης των αγορών, να διατεθούν τα προϊόντα αυτά κατά προτεραιότητα για την υλοποίηση της σχεδιαζόμενης δράσης- ότι πρέπει, επιπλέον, να προβλεφθεί η δυνατότητα, συγκέντρωσης γεωργικών προϊόντων στην κοινοτική αγορά, σε περιπτώσεις ειδικών αιτήσεων- ότι η ομαλή λειτουργία των γεωργικών αγορών μπορεί επίσης να θιγεί εάν τα προϊόντα αυτά διατεθούν υπό μορφή μεταποιημένων προϊόντων-

ότι οι δαπάνες των εργασιών επισιτιστικής βοήθειας, που πραγματοποιούνται υπέρ των θυμάτων των συγκρούσεων στην πρώην Γιουγκοσλαβία από τις 16 Οκτωβρίου 1991 και μετά, πρέπει να καλυφθούν, τελικά, από τις πιστώσεις του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), Τμήμα Εγγυήσεων-

ότι επιβάλλεται ο έλεγχος του κανονισμού προορισμού των γεωργικών προϊόντων που χορηγούνται στα πλαίσια της παρούσας δράσης-

ότι η Επιτροπή είναι αρμόδια να καθορίσει τις λεπτομέρειες εφαρμογής της παρούσας δράσης-

ότι η σχεδιαζόμενη δράση επιδιώκει, κυρίως, ένα στόχο ανθρωπιστικής βοήθειας και ότι θα πρέπει, κατά συνέπεια, ο παρών κανονισμός να βασιστεί και στο άρθρο 235 της συνθήκης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αναλαμβάνεται, υπό τους όρους που καθορίζονται στο παρόντα κανονισμό, επείγουσα δράση για τη δωρεάν προμήθεια στους πληθυσμούς που είναι θύματα των συγκρούσεων στην πρώην Γιουγκοσλαβία ορισμένων τροφίμων που θα προσδιοριστούν και τα οποία είναι διαθέσιμα κατόπιν μέτρων παρέμβασης.

Σε περίπτωση ειδικών αιτήσεων για προϊόντα που δεν είναι διαθέσιμα στην παρέμβαση, τα προϊόντα μπορούν να συγκεντρωθούν στην κοινοτική αγορά.

Τα τρόφιμα που αγοράστηκαν στην κοινοτική αφορά από τους εταίρους της Επιτροπής για θέματα επείγουσας βοήθειας από τις 16 Οκτωβρίου 1991 και μετά, αποτελούν τμήμα αυτής της επείγουσας δράσης.

Οι δαπάνες για την παρούσα δράση περιορίζονται σε 72,5 εκατομμύρια Ecu που εγγράφονται στο γενικό προϋπολογισμό των Ευρωπαϊκών Κοινοτήτων, λαμβανομένου υπόψη του ποσού των 35 εκατομμυρίων Ecu που προβλέπονται από τον κανονισμό (ΕΟΚ) αριθ. του Συμβουλίου της 23ης Ιουλίου 1992, σχετικά με την ανάληψη επείγουσας δράσης για την προμήθεια τροφίμων που προορίζονται για τους πληθυσμούς που είναι θύματα των συγκρούσεων στην πρώην Γιουγκοσλαβία (2).

Άρθρο 2

1. Τα προϊόντα μπορούν να χορηγηθούν στην αρχική τους κατάσταση ή μετά από μεταποίηση.

2. Η παρούσα δράση μπορεί, επίσης, να αφορά τρόφιμα που λαμβάνονται στα πλαίσια εμπορικής ανταλλαγής προϊόντων, που προέρχονται από αποθέματα παρέμβασης, με τρόφιμα που ανήκουν στην ίδια ομάδα προϊόντων.

3. Οι δαπάνες για την προμήθεια, συμπεριλαμβανομένης της δαπάνης μεταφοράς και ενδεχομένως, μεταποίησης, καθορίζονται με διαγωνισμό ή, για λόγους επείγοντος, με διαδικασία απευθείας ανάθεσης.

4. Οι δαπάνες καταβάλλονται στους επιχειρηματίες για την προμήθεια, για την οποία έχει προσκομισθεί η απόδειξη ότι τα προϊόντα έφθασαν στο προβλεπόμενο στάδιο παράδοσης.

5. Οι δαπάνες διανομής αναλαμβάνονται σύμφωνα με τις συνήθεις διαδικασίες για την παροχή επείγουσας βοήθειας.

6. Τα προϊόντα που αποστέλλονται κατ' εφαρμογή του παρόντος κανονισμού δεν απολαμβάνουν των καθορισθεισών επιστροφών κατά την εξαγωγή ούτε υπάγονται στο καθεστώς των νομισματικών εξισωτικών ποσών.

Άρθρο 3

1. Η εκτέλεση της δράσης ανατίθεται στην Επιτροπή.

2. Οι λεπτομέρειες εφαρμογής του παρόντος κανονισμού καθορίζονται με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 1766/92 (3) ή, ανάλογα με την περίπτωση, στα αντίστοιχα άρθρα των άλλων κανονισμών που αφορούν την κοινή οργάνωση των αγορών.

Άρθρο 4

Ο έλεγχος των εργασιών παράδοσης ανατίθεται στην Επιτροπή.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Σεπτεμβρίου 1992. Για το Συμβούλιο

Ο Πρόεδρος

J. GUMMER

(1) Γνώμη που διατυπώθηκε στις 16 Σεπτεμβρίου 1992 (δεν έχει ακόμα δημοσιευθεί στην Επίσημη Εφημερίδα). (2) ΕΕ αριθ. L 214 της 30. 7. 1992, σ. 8. (3) ΕΕ αριθ. L 181 της 1. 7. 1992, σ. 21. (4) ΕΕ αριθ. L 214 της 30. 7. 1992, σ. 8. (5) ΕΕ αριθ. L 181 της 1. 7. 1992, σ. 21.